หุ้นวันนี้
1,000ผ่านยาก
30 ต.ค. 2565

1,000ผ่านยาก
ตลาดหุ้นวันนี้คาดว่ายังเคลื่อนไหวขึ้นลงแคบๆ นักลงทุนกลับมาใช้ความระมัดระวังอีกครั้ง หลังต่างชาติขายเป็นวันที่สอง
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ โนมูระ พัฒนสิน กล่าวว่า ดัชนีหุ้นวันนี้ยังแกว่งตัวอยู่ในช่วงแคบๆ ลักษณะเดียวกับวันก่อน และมีความพยายามขึ้นไป 1,000 จุด ซึ่งเป็นแนวต้านสำคัญ และมีแนวรับ 980 จุด 
การกลับมาขายของต่างชาติเป็นวันที่สอง ทำให้นักลงทุนมีความระมัดระวัง ขณะที่หุ้นใหญ่กลุ่มพลังงานและธนาคารพาณิชย์ชะลอตัว สลับเก็งกำไรหุ้นขนาดกลางและเล็กตามข่าว ส่วนหนึ่งเป็นผลจากผลประกอบการไตรมาส 3 แจ้งออกหมดแล้ว
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส คาดว่าหุ้นยังคงแกว่งตัวในกรอบแคบๆ แต่มีน้ำหนักไปทางลบ และยังไม่สามารถผ่าน 1,000 จุดได้ 
สำหรับหุ้นพลังงานยังเก็งกำไรตามทิศทางราคาน้ำมันได้ แต่ไม่แนะนำซื้อลงทุนระยะยาว เพราะตลาดยังเปราะบาง ส่วนธนาคารอยู่ในช่วงพักฐาน ถูกกดดันจากภาวะน้ำท่วมและแนวโน้มดอกเบี้ยขาลง จึงแนะให้หลีกเลี่ยง
สำหรับตลาดหุ้นวันที่ 17 พ.ย.ที่ผ่านมา ปิดที่ 993.38 จุด ลดลง 3.73 จุด มูลค่าการซื้อขาย 23,622 ล้านบาท
ต่างชาติขายเป็นวันที่สอง จำนวน 891 ล้านบาท สถาบันขาย 191 ล้านบาท ส่วนรายย่อยซื้อ 1,085 ล้านบาท